CC 20220801
OE Aerobics Home OE Aerobics Anthology OE at UVA OE Aerobics Glossary\nHere’s a little taste of Æðelgýðe Ellendǽda on Wundorlande, the new translation of Lewis Carroll’s Alice in Wonderland by Peter S. Baker, with illustrations by Byron W. Sewell, published by Evertype. The excerpt is from Chapter V, “Advice from a Caterpillar” (“Tréowwyrmes Manung”).\nTo order a copy, go to Amazon U.S. or Amazon U.K.\nǼlc þára, se Tréowwyrm and Æðelgýþ, swígiende on óðerne lócode: æt níehstan se Tréowwyrm his drinchorn ádún dyde and tó hire spræc sléacum and slápolum wordum.\n“Hwá eart þú?” cwæþ se Tréowwyrm.\nNæs Æðelgýþ swíðe gebylded þurh þisse sprǽce anginne. Héo scéohmód andswarode, “Ic – ic unéaðe wát, léof, on þisse andweardan tíde. Ic húru wát hwá ic wæs þá þá ic on morgene onwóc, ac ic wéne þæt ic siþþan béo manigsíðes áwend.”\n“Hwæt mǽnst þú be þám?” cwæþ se Tréowwyrm styrnlíce. “Gesweotola þé!”\n“Mé twéonaþ þæt ic ne mæg mé selfe gesweotolian, léof,” cwæþ Æðelgýþ, “for þám þe ic neom mé selfe, swá þú gesiehst.”\n“Ic ne geséo ná,” cwæþ se Tréowwyrm.\n“Ne mæg ic þæt sweotollicor secgan,” cwæþ Æðelgýþ swíðe þéawfæstlíce, “and þæt is æt ǽrestan for þám þe ic self þæt understandan ne mæg; þæt biþ micel módes bisgu þonne man sceal on swá fela micelnessum béon binnan ánum dæge.”\n“Ne biþ þæt náteshwón sóþ,” cwæþ se Tréowwyrm.\n“Wén is, lá, þæt þæt þé gíet ne gelumpe,” cwæþ Æðelgýþ, “ac þá þá þú gewentst on þá wihte þe biþ on Lýden chrýsallis genemned (and þú ánes dæges scealt, swá þú wást), and eft on buterfléogan, ne þyncþ þé þæt þæt wundorlic síe?\n“Nese, lá nese,” cwæþ se Tréowwyrm.\n“Wén is, lá, þæt þín andgiet ungelíc is,” cwæþ Æðelgýþ, “ac þæt ic wát þæt þæt mé swíðe wundorlic þynce.”\n“Þú!” cwæþ se Tréowwyrm bismerlíce. “Hwá eart þú?”\nSwá wǽron híe tó þǽre sprǽce anginne eft gelǽded. Þæt Æðelgýðe be sumum dǽle ofþúhte þæt se Tréowwyrm swá scortlíce sprǽce, and héo uprihte stód and on eornoste cwǽþ, “Þæt mé betere þyncþ þæt þú mé ǽror secge hwá þú síe.”\n“For hwý?” cwæþ se Tréowwyrm.\nWæs þæt éac díeglu gefrignes, and for þám þe Æðelgýðe nán andswaru on mód ne bearn, and hire se Tréowwyrm swíðe wiðerweard þúhte, héo gewende híe and wolde gewítan.\n“Búh ongéan!” se Tréowwyrm æfter hire clipode. “Ic wille þé hefiges hwæt secgan!”\nÞæt Æðelgýðe þúhte þæt þá word wel behéten tó gewisse, and héo híe gewende and béah ongéan.\n“Ne gebelh þé,” cwæþ se Tréowwyrm.\n“Næfst þú má tó secganne?” cwæþ Æðelgýþ, þæt ierre swá héo betst meahte ádwǽscende.\n“Ic hæbbe,” cwæþ se Tréowwyrm.\nÆðelgýþ þóhte þæt héo his wordes bídan wolde, þá héo næfde hwæt elles tó dónne, and héo wénde þæt hé hire hwæt secgan meahte þe weorðe wæs tó gehíeranne. Hé sume hwíle dranc and nán word ne sægde; ac æt níehstan hé þá earmas unféold and his drinchorn eft ádún dyde and cwæþ, “Þú wénst, lá, þú áwend síe?”\n“Ic wéne þæt ic swá síe, léof,” cwæþ Æðelgýþ; “ne geman ic þá þing þe ic ǽr gemunde – and ne mæg ic tíen minuta on ánre micelnesse healdan!”\n“Hwilc þing ne meaht þú gemunan?” cwæþ se Tréowwyrm.\n“Éalá, ic wolde secgan ‘Hú déþ him séo lýtle bisige béo,’ ac þá word wǽron eallunga áwend,” Æðelgýþ andswarode geómorre stefne.\n“Saga ‘Fæder Wilhelm,’ cwæþ se Tréowwyrm.\nÆðelgýþ hire handa féold and þus sprecan ongan:\nÞus geong guma georn on móde,\nfréolic frumbearn fæder onmǽlde:\n“Hwæt, þú wígcræftig wer, Wilhelm léofa,\nhár hilderinc, on héafde standest\nsimble singales, swǽslicost mǽg.\nÞynceþ þé gerisne, róf óretta,\nsigeéadig secg, þæt þú swylc gefremme?”\nWilhelm maðelode, woruldsǽlig rinc\neaforan sínum andswarode:\n“Þæt wæs geára geó þæt ic geong féores\nhéafodsáres hearde forhtode\nbrægentéonan; ac mé nú brógan lǽsse\negesan eglaþ, þá ic mec exena léasne\ngewislíce wát on gewitlocan.\nÞý ic þæt dæges and nihtes gedón wille,\nbeorn brægenléas.” . . .\nText © 2015 by Peter S. Baker.\nIllustration © 2015 by Byron W. Sewell.